ສະຫະລັດຮຽກຮ້ອງໃຫ້ອີຈິບ ດຳເນີນການເພີ່ມຕື່ມ
ສຫລ ຮຽກຮ້ອງໃຫ້ Cairo ຍົກ​ເລີກ ກົດໝາຍສຸກເສີນ ທີ່​ອະນຸຍາດໃຫ້ມີການຈັບກຸມ​ແລະ​ກັກ​ຂັງ​ ໂດຍປາສະຈາກຂໍ້ຫາແລະໃຫ້ມີ ການ​ປະກອບສ່ວນໃນການ ໂອນອໍານາດ.
ສະຫະລັດກ່າວວ່າ ລັດຖະບານອີຈິບຕ້ອງດໍາເນີນການ ຫຼາຍໄປກວ່ານີ້ອີກ ເພື່ອຕອບ ສະໜອງຄວາມຮຽກຮ້ອງ ຕ້ອງການຂອງພວກກຸ່ມຝ່າຍຄ້ານນັ້ນ ແລະຮຽກຮ້ອງໃຫ້ Cairo ຍົກເລີກກົດໝາຍສຸກເສີນ ທີ່ອະນຸຍາດໃຫ້ມີການ ຈັບກຸມແລະກັກຂັງໄວ້ ໂດຍປາດສະຈາກຂໍ້ຫາໃດໆນັ້ນ ແລະປ່ອຍໃຫ້ມີການປະກອບສ່ວນໂດຍຫລາຍພັກຝ່າຍ ກ່ວາເກົ່າ ໃນການໂອ້ລົມສົນທະນາກ່ຽວກັບການໂອນ ອໍານາດນັ້ນ ທໍານຽບຂາວກ່າວວ່າ ຮອງປະທານາທິບໍດີສະຫະລັດ ທ່ານ Joe Biden ໄດ້ໂອ້ລົມກັບ ຄູ່ຕໍາແໜ່ງຂອງທ່ານຈາກຝ່າຍອີຈິບໃນວັນອັງຄານວານນີ້ ແລະໄດ້ເນ້ນໜັກວ່າ ລັດຖະ ບານອີຈິບ ຈະຕ້ອງຢຸດເຊົາການຕົບຕີ, ຮາວີກັ່ນແກ້ງ ແລະຈັບກຸມພວກປະທ້ວງ ແລະພວກທີ່ລາຍງານຂ່າວ ກ່ຽວກັບການປະທ້ວງຂອງມະຫາຊົນນັ້ນ ເລຂາທິການໃຫຍ່ອົງການສະຫະປະຊາຊາດ ທ່ານ Ban ki-moon ກ່າວໃນວັນອັງຄານ ວານນີ້ ທີ່ນະຄອນ New York ວ່າ ຊາວອີຈິບທັງຫຼາຍ ແມ່ນມີຄວາມເຫລືອອົກເຫລືອໃຈ ຢ່າງທີ່ສຸດແລ້ວ ແລະຮຽກຮ້ອງເອົາການປະຕິຮູບຢ່າງໃຫຍ່ແລະກ້າຫານ ທີ່ຄວນຈະໄດ້ ຮັບການປະຕິບັດຕາມໂດຍໄວເທົ່າໃດ ກໍຍິ່ງດີເທົ່ານັ້ນ ທ່ານ Ban ki-moon ຍັງກ່າວ ອີກວ່າ ທຸກພັກຝ່າຍຈະຕ້ອງຫລີກລ່ຽງຈາກການກໍ່ຄວາມຮຸນແຮງ ແລະທ່ານໄດ້ກ່າວຢໍ້າ ອີກ ເຖິງຄໍາຮຽກຮ້ອງຂອງທ່ານ ທີ່ວ່າໃຫ້ມີການໂອນອໍານາດຢ່າງສັນຕິ ແລະຢ່າງເປັນ ລະບຽບຮຽບຮ້ອຍນັ້ນ